Ramaphosa: ‘Beurtkrag is prioriteit’Pres. Cyril Ramaphosa (Foto: Elmond Jiyane/GCIS) Pres. Cyril Ramaphosa meen daar is lig aan die einde van die tonnel rakende die voortslepende kwessie van beurtkrag en dat die regering daarop fokus om dit uiteindelik uit te wis. Ramaphosa het Donderdag vrae in die Nasionale Raad van Provinsies beantwoord en toegegee dat beurtkrag ŉ impak op byna elke aspek van mense se lewens het. Die hooffokus is om die erns en frekwensie van beurtkrag deur middel van verskeie ingrypings te verminder, het Ramaphosa gesê en bygevoeg dit is om die rede dat hy ŉ minister van elektrisiteit aangestel het om die energie-aksieplan te implementeer. Dr. Kgosientsho Ramokgopa het die afgelope ruk verskeie kragstasies besoek waar hy “diep gesprekke” met bestuurders, werkers, vakbonde en ingenieurs gehad het. Ramaphosa glo dit is ŉ inisiatief wat tot minder en minder beurtkrag sal lei. Volgens Ramaphosa word daarvan werk gemaak om kritieke fasiliteite van beurtkrag vry te stel, insluitend pendelspoorinfrastruktuur, grootmaatwaterstelsels en geriewe vir energieproduksie. Die fokus is om kragstasies in stand te hou, die vraag na elektrisiteit te verminder en om so gou moontlik nuwe opwekkingskapasiteit by te voeg. Rakende korrupsie by Eskom en die beskadiging van die kragvoorsiener se infrastruktuur, het Ramaphosa gesê wetstoepassingsagentskappe maak vordering in die verband en dat daar reeds inhegtenisnemings was. Ramaphosa is ook gevra hoekom ministers en hul adjunkte skynbaar prioriteit geniet rakende beskerming teen beurtkrag. Dit kom nadat die DA vroeër onthul het dat belastingbetalers sedert 2019 miljoene rand opgedok het om die land se ministers en hul adjunkte teen die ongerief van beurtkrag te beskerm. Die DA het gesê daar is meer as R58 miljoen betaal om gratis elektrisiteit en water aan ministers en adjunkministers se 97 huise te voorsien en veiligheidsopgraderings daar te doen. Meer as R7 miljoen is boonop bestee aan “alternatiewe kragtoevoer” om die ligte by die land se voorste hooggeplaastes deurlopend aan te hou. Ramaphosa het gesê voorkeur word nie aan ministers gegee nie en dat daar wel werk gedoen word om kritieke fasiliteite van beurtkrag vry te stel.